《步虚辞十首 其四》
隋代·佚名

俯仰存太上，华景秀丹田。左顾提郁仪，右盼携结璘。

六度冠梵行，道德随日新。宿命积福应，闻经若玉亲。

天挺超世才，乐诵希微篇。冲虚太和气，吐纳流霞津。

胎息静百关，寥寥究三便。泥丸洞明景，遂成金华仙。

魔王教授事，故能朝诸天。皆从斋戒起，累功结宿缘。

飞行凌太虚，提携高上人。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。